Deuz an danevell AR JUBENNOUR GRESIAN    Adaleg hir amzer e véùan ged Sherlock Holmes, ha gwech erbed am-boé  ean gleùet konjal diar e diegeh, ha kazimant gwech erbed diàr e  vugalereh. An taù-man an-doé krenvet ma hredenn e oa un tammig er-mêz  ag an dud arall, ha zokén e ean wellen èl ur fenomen unan, un empenn  heb kalon, heb karante eid an dud hag uhelloh  dehé. E gâs eid ar voéz  hag é ziêzder eid em hobér mignoned neùé a oa arouézeg ag e anien  impassibl. Mem mod, ne gonje gwech erbed ag e zud. Deit e oen da  grèdein e oa ean énevad, heb kerent veo, pa, én ur cherr-noz, a ma  souéhas é konjal ag e vreur.  Ur cherr-noz hañv e oa, goude an té, hag ar gaoz, trohet hag heb  stumm, a dreménas ag ar hleubou golf da gaozou kemm an oblikwitet ag  an ekliptik, hag a oa arruet diàrbenn an atavism hag ar peh a oé deit  ag ar  gérent, hag ar peh a oé diskeit e gwirione.  - Diàrnoh, am-eus laret, revé an oll béh ho-peus laret dohein, sklêr  eo ma za ag hoh embregereh sistemad ho kelloud remerkein hag ho  kelloud digontein dreist-ordinér.  - Betag ur poent, e-respontas ean en ur chonj. Ma hendadou a oe  perhennou àr ar-mêz, hag ou-des béùet mad ar vuhé a oé a-du ged ou  stad. Koulskoudé, ar féson-ze gobér am-eus me eùé er goed, hag a hell  doned nameid a ma mamm-goh, hoér da Vernet, an arzour gall.  An arz ér  goed a hell kavoud ar stummou iskizan.  - Med penaoz e ouiet se zo un dra dichennet ag ho kérent ?  - Pedegwir ma breur Mycroft e-neus ar gelloud-ze kalz uhellan  evidein.  Neùé é oa eidein. Mad é oa é Bro-Saoz eun den ged ur gelloud ar chonj  ker braz, penaoz e helle chom ket-anaùet ged an dud ? Den erbed en-doe  kleùet diàrnehon. Ar houlen am-eus laret da ma hansort, hag eùé penaoz  é krèden é laré an dra-ze nameid dre izéldéd a galon. Holmes a hoarhas  hag a ras dein ar gentél :  - Ma Watson kér, eme ean, nhellahen ket goud a-du ged an dud a laka  an izéldéd a galon é-mesk ar vertuzou. Eid an den poell, e tle an  traou boud spis ar péh eh int, hag an izéldéd a galon a zo pell doh ar  wirioné mem mod èl em grèdein uhelloh. Da heul, pa laran dohoh eo  Mycroft gwelloh evidein, e hellet krèdein e laran ar wirioné spis.  - Ho preur bihannig eo ?  - Ma breur uhelloh a seih vlé.  - Penaoz eo ne ean anaouam ket, ni an  dud ?  - Oh ! Anaùet eo mad en e vétou.  - E peléh ?  - Dam, er hleub Diojen, da chwér.  Gweh erbed am-boé kleùet diàrbenn ar savadur-ze, ha ma dremm a he  laret evel-sur. Sherlock Holmes a dennas e vontr ag e chakot :  - Ar hleub Diojen a zo an hani iskisoh a Londrez, ha Mycroft a zo  merhad é izil iskisan. Eno é ma berped da bemp eur nameid kart bétag  eih eur nameid daou-ugent. Hweh eur eo breman; ma blij deoh ur  bourmenaden ér cherr-noz-man dous, e tiskoan  deoh daou guriustéd.  Pemp munut da houde e oem er strêdou hag e z em trema Regent Circus.  - Goulenn a ret dohein, eme ean, perag Mycroft ne uza ket é gelloud  chonj èl ensellour. Pedégwir neo ket ampart gobér.  - Med hwi peus laret… ?  - Laret am-eus e oa gwelloh evidoun eid selled ha digont. Mar é vehé  grét arz an ensellour én ur gadoér-bréh dan dereu bétag ar fin, é  vehé ma breur ar houizieg a dorfédou an uhellan gwélet biskoah ér bed.  Med ean ne-neus ket  volanté em seùel, ha nebeud a nerh-kalon. Ne yahé  nameid ket kuit ag é hent bamdieg eid harpein é ziskoulmou, ha gwel é  vehé dehon a gredér e-neus fariet eid lakad poén prouein é ma ar  wirione geton. Liéz am-eus lâret dehon ma hudennou én enklaskou, ha  ean e-neus diskoulmet an treu, hag e wellem da houde penaoz e oa gwir  é zigont. Ha neoah, ne oa ket ampart tennein ar poentou pratik é red  kaoued eid kas eun afér dirag eur barnour pé ur jury.  - Neo ket é vichér, neuzé  ?  - Nann. Ar péh a zo ma hiz béùein a zo eitoñ ur blijadur. Ampart  souéhuz eo eid ar chifrou, ha ean a eùéh lioriou a lod a vestraduriou  ag ar gouarnamant. Mycroft a chom e Pall Mall, hag a ra eur  bourmenaden dre gorn a Whitehall peb mintin, ha a he ra dan tu rall  e peb cherr-noz. Da benn ar blead bétag an dibenn, ne ra ket sport  aral, ha ne vé ket gwélet é léh erbed, nameid er hleub Diojen, just  dirag é di, dan tu ral ag ar strêd.  - An anù nen anaùan  ket.  - Neo ket souéhuz. E Londrez eh es, hwi oèr an dra-zé, ur bochad  tud, ambah pé vizantrop, a ne glask ket chom ged an dud aral. Med é  plij dehé ar hadoérou-bréh, hag ar helaouennou fresk. Eid an dud-zé eo  bet krouéet ar hleub Diojen. Arabad komz, nemed é sal evid an dud  nint ket izili a hellér. Tri fari diàrbenn ar poent-zé hag an ézel ha  riskl boud lakeit er-mêz ma oèr ar homitet. Ma breur a zo unan ag ar  grouéerion ha mé eùé am-eus kavet ér hleub eun êrgeh  sedativ mad..  En ur gaoj, e oem arruet é Pall Mall; pa oem dan uhelded St. James,  Sherlock Holmes a arsavas dirag eun nor ket pell doh an hotel Carlton  ha, goude me-neus lâret eur weh hoah e oa diùennet konjal, a ma has  ér ragsâl. Dre ar gwerennou am-eus gwélet eur sâl ledan ha luxuz, e-  men ur bochad aoutrounez a chouke, peb hani e lenn e gazetennou, peb  hani en e gorn.  Holmes a ma zigasas en ur sal vihan ged he fenestrou da dal Pall Mall.  Ean a ma laoskas ur  pennad hag a zas endro ged ur gansort hag a oe e  vreur, frêz e oa.  Mycroft a oa kalz uhellan evid Sherlock Holmes. Teo ha lard e oa  zokén, med e zremm neoah en-doé dalhet un dra, ur luhed a spered èl é  dremm é vreur. E zaoulagad, gri deur iskiz, ou-doé berped ur sell  pell, ha gwehavé ur sell er galon, a Sherlock Holmes nen-doé ket,  nameid pa uze oll e benn.  - Koutant on hoh anaùein, aotrou, eme ean e reein dein un dorn ledan  ha plad el askell eur reunig.  Partoud e kleùan a Sherlock Holmes  adaleg ho-peus choejet boud é évorialour. Ma za ar gir, Sherlock, e  krèden ta wéled dre-man ar suhun treménet eid goulen genein ar peh e  chonjan diar-benn afér ar Manér. Kollet e oes eun tammig, me gred.  - Ne oen ket. Diskoulmet am-eus, e laras ma mignon e voushoarhein.  - Adams e oa, èl-rezon.  - Ya-vad, Adams e oa.  - Sigur e oen dan dereu.  Ind ou daou a choukas e bow-window ag ar hleub.  - Neb a hoant studiein ar mab-den  e-neus aman eur leh mad, e laras  Mycroft. Sellet meid ar chwérieu-ze murhuduz ! Selled da chwér an daou  zen a za tremazom.  - An den a verk er billard hag an den aral ?  - Ya. Petra larez ag an hani ral ?  An daou zen a oé arsavet dirag ar fenestr. Lod a verkou krei tro-dro  chakot ar bruched a oé merkou ar hoariou billard am-eus gwelet àr unan  etreze. E gansort a oé un den bihan-tre, ged un tok laket a-dran hag a  zouge lod a bakadou edan e vreh.  - Ur  bet-soudard, e wellan, e laras Sherlock.  - Ha dieubet fresk ag an arme, e remerkas e vreur.  - Servijet e-neus en India.  - Eun edan-ofisour.  - Ag ar ganolerion, e larfen, eme Sherlock.  - Hag intañv.  - Ya-vad, med ged eur hrouèdur.  - Bugale, ma breur bihan, bugale.  - An dra-ze e ijinet, am-eus laret e hoarhein.  - Sigur ne ram ket, e-respontas Holmes. Neo ket diêz lared un den  ged ar mod-ze kerhed, ged an êr-ze a vili , hag ar grohenn-ze héoliet  a  lar eùé penaoz eo deit endro ag an India, a nebeud amzér.  - Laosket e-neus ar servij a verr amzér, e ouiam ged e votou soudard,  e-remerkas Mycroft.  - Ne gerha ket èl ur marheg, ha neoah e touge e dok a-dreuz kamm, èl  ma zisko demb liou e grohenn, sklêrroh dan tu-man ag an tâl. Ré  bouézuz eo eid ur sapaour. Neuzen e oa ged ar ganolérion.  - Hag e zillad kanvou a ziskoa n-eus kollet ur har muian karet.  Gobér a ra ean ar prenein, neuze, martézé é roeg eo e-neus kollet.  Prenet e-neus traou eid e vugale, gwélet : eun taraskl eo e-mesk,  neuze unan ag ar vugale a zo youank-tre. Ar roeg a zo marùet marteze  pand he-deus ganet. Ar lior-skeudennou edan e vreh a ziskoa e ma eùé  ur hrouèdur aral da sikourein geton.  Deraouein a ren da gomprenn ar peh e lare ma mignon pa zisplege dein e  oa e vreur gwelloh hoah eviton. Sherlock a ma selle hag a voushoarhe.  Mycroft a dapas eun tammig butun ha, ged ur mouchouer braz a sei ru,  ean a dorchas  ar gran kouéhet àr e chupenn.    - Ar chonj a za dein, Sherlock, eme ean. Laret eo bet dohein eur  problem iskiz-tre, ha me gred e plijo dis. Nam-eus ket bet an nerh  eroalh eid ean studiein, nameid eun tammig. Med eun diazé eo bet eid  lod a chonjou plijuz. Ma garez kleùed an darvoudou…    - Ma hér Mycroft, eüruz e vehen.  Ar breur a skriùas buan eun notenn àr ur folienn ag e garned, a sonas  ged ar hlogig, hag a roas ar billed da baotr ar sâl.  - Pedet  am-eus an aotrou Melas da dreuzein ar ru, eme ean. Chom a ra  er ranndi drest ma hani, hag e ean anaùan eun tammig. Neuze ean e-neus  fiet doned da lared dohein penaoz e oa souéhet. An aotrou Melas a zo  Gresian ag e orin, ha ean a zo eur yezour heb par. Gounid a ra argant  èl jubennour dirag ar léz-varnou hag eun tammig eùé eh hobér an  ambrougér eid dud pinùig ag ar sav-hiol hag a za en ostaleriou a  Northumberland Avenue. Leuskel a ran ma lar ean e-unan e zarvoud  dreistordinér.        .